白牡丹
作者：白居易
朝代：唐

paragraphs: 城中看花客，旦暮走營營。
素華人不顧，亦占牡丹名。
閉在深寺中，車馬無來聲。
唯有錢學士，盡日繞叢行。
憐此皓然質，無人自芳馨。
衆嫌我獨賞，移植在中庭。
留景夜不暝，迎光曙先明。
對之心亦靜，虛白相向生。
唐昌玉蘂花，攀玩衆所爭。
折來比顏色，一種如瑤瓊。
彼因稀見貴，此以多爲輕。
始知無正色，愛惡隨人情。
豈惟花獨爾，理與人事幷。
君看入時者，紫豔與紅英。